Ο Ανδρέας Άθενς εξαίρει την Ελλάδα για την υποστήριξή της προς τον αγώνα κατά της τρομοκρατίας, σε συνέντευξη προς τη - 2001-12-14
σε συνέντευξή προς τη «Φωνή της Αμερικής» μετά την επανεκλογή του στην Προεδρία του ΣΑΕ.
Λίγο μετά την ανάδειξή του για τέταρτη θητεία στην ηγεσία του Συμβουλίου Αποδήμου Ελληνισμού, ο Ανδρέας Άθενς, εξέφρασε την ευγνωμοσύνη του για την εμπιστοσύνη πού έδειξαν στο πρόσωπό του οι εκατοντάδες εκπρόσωποι στο πρόσφατο συνέδριο του ΣΑΕ, στην Θεσσαλονίκη, οι οποίοι τον επανεξέλεξαν στο πηδάλιο της μεγάλης αυτής οργάνωσης, που έχει παραρτήματα σε όλες τις ηπείρους του κόσμου. Υποσχέθηκε ότι θα κάνει κάθε τι που μπορεί για να φανεί αντάξιος της εμπιστοσύνης των συνέδρων και εξέφρασε την ελπίδα πως το ΣΑΕ θα κινηθεί τώρα πιο αποφασιστικά και αποτελεσματικά στην υλοποίηση των στόχων του. Σε συνέντευξη που παραχώρησε για τη «Φωνή της Αμερικής» στον Γιώργο Κοντόπουλο, του συνεργαζόμενου σταθμού Ράδιο Σίτυ Ιντερνάσιοναλ της Θεσσαλονίκης, ο κύριος Άθενς είπε ότι είναι ευχαριστημένος που η Ελλάδα υποστήριξε τις Ηνωμένες Πολιτείες στον αγώνα κατά της τρομοκρατίας που αναλήφθηκε μετά τις επιθέσεις εναντίον της Νέας Υόρκης και της Ουάσιγκτον στις 11 Σεπτεμβρίου. Οι επιθέσεις αυτές, τόνισε, στεναχώρησαν τους πάντες. Στους δίδυμους πύργους του Παγκόσμιου Κέντρου Εμπορίου, που κατέρρευσαν μετά τα τρομοκρατικά πλήγματα εκείνης της μέρας, υπήρχαν όχι μόνον αμερικανοί αλλά και πολίτες από ογδόντα διαφορετικές χώρες, συμπεριλαμβανομένων και Ελλήνων. Η Ελλάδα, επεσήμανε ο κύριος Άθενς έχει πολεμήσει πολλές φορές για την ελευθερία και το ίδιο έχει κάνει και η Αμερική. Ο αγώνας που γίνεται σήμερα, συνέχισε, αποβλέπει στο να προασπίσει την ελευθερία όλου του κόσμου την οποία προσπάθησαν να καταστρέψουν οι τρομοκράτες. Όμως, υπογράμμισε ο κύριος Άθενς «δεν θα τους αφήσουμε» να επιτύχουν τον στόχο τους αυτό. Ο Πρόεδρος του ΣΑΕ είπε ακόμα πως σαν βετεράνος του Δευτέρου Παγκοσμίου Πολέμου ξέρει πολύ καλά τι σημαίνει να πολεμά κανείς για την ελευθερία γι αυτό και, όπως είπε, υποστηρίζει την Αμερική και όλους όσους της συμπαραστέκονται στην προσπάθεια για την εκρίζωση της τρομοκρατίας. Ο κύριος Άθενς είναι της γνώμης πως τα όσα συνέβησαν στις 11 Σεπτεμβρίου δεν ήταν απλώς μια επίθεση εναντίον των Ηνωμένων Πολιτειών αλλά ήταν παράλληλα και μια επίθεση κατά του ελεύθερου τρόπου ζωής. Ο κύριος Άθενς υποστήριξε την αντίδραση των Ηνωμένων Πολιτειών, λέγοντας πως εάν δεν υπήρχε καμιά τέτοια αντίδραση οι τρομοκράτες, θα πήγαιναν κατόπιν στη Γερμανία, τον Πύργο του Άϊφελ στη Γαλλία, στην Ελλάδα και αλλού.